Juhan Uppin

Juhan-Henrik Uppin (sündinud 28. novembril 1984) on Teppo lõõtspilli ja muude rahvapillide (karmoška, väikekannel, kromaatiline kannel, rahvakannel, päkarauakannel, kitarr, mandoliin, tinavile) mängija. Tegutseb nii soolo- kui ka ansamblimängijana (ansamblites Tuulelõõtsutajad ja Rüüt). Oli Tallinna Televisiooni populaarse saate "Rahvalõõts" saatejuht. 

Uppin on üks säravamaid traditsioonilise eesti mängustiili valdajaid, tema mäng on nüansirikas ja kaasahaarav. Samas on ta alati olnud teppo-tüüpi lõõtsa võimaluste, kõlapildi, mängutehnika ja repertuaari avardaja, kelle mängus avaldub sügav lugupidamine traditsiooni vastu. Uppin mängib erinevatel kohalike pillimeistrite loodud instrumentidel, tihti kahe hinnatuima lõõtspillimeistri August Teppo (1875–1959) ja Kalju Sarniti (1928–1998) loodud lõõtspillidel. Lisaks mängib ta tihti maailmas ainulaadset Aksel Tähnase (1911–1997) päkarauakannelt, mille meisterlikumaks mängijaks Uppinit hetkel samuti pidada võib. 

Ta on Tallinna Lõõtsaklubi asutaja, lõõtsaõpetaja, laulu- ja tantsupeo liikumise kõrval aset leidva Rahvamuusikapeo eestvedaja. Juhan Uppin uurib doktoriõpingute raames traditsioonilist mängustiili, 2019. doktorikontserdil tutvustas ta päkarauakandle ajalugu ja mängu, 2020. aasta doktorikontsert kandis pealkirja "Allikal" ja tutvustas varasemat mängustiili. Varasemate magistriõpingute raames uuris ta põhjalikumalt tuntud lõõtsamängija Karl Kikka loomingut ning tutvustas seda ka oma meistrikontserdil.

Hariduskäik 

 1992–2004 Tallinna Vanalinna Muusikakool, kannel
1992–2004 Tallinna Vanalinna Hariduskolleegium
2004–2006 Tartu Ülikool, geograafia
2005–2006 Tartu Ülikooli Viljandi Kultuuriakadeemia, pärimusmuusika
2006–2011 TTÜ Tallinna Kolledž, rahvusvaheline majandus ja ärikorraldus
2012–2013 Eesti Muusika- ja Teatriakadeemia, pärimusmuusika bakalaureuseõpe
2013–2015 Tartu Ülikooli Viljandi Kultuuriakadeemia ja Eesti Muusika- ja Teatriakadeemia ühine pärimusmuusika magistriõpe
2018–2022 Eesti Muusika- ja Teatriakadeemia doktorantuur, doktoritöö teema: "Teppo-tüüpi lõõtspilli traditsioonilise mängustiili kujunemine 20. sajandil ja traditsiooniteadliku esituspraktika loomine".

Diskograafia 

 Juhan Uppin August Teppo lõõtsal (2002)
Lõõtsakuningad. Juhan Uppin ja Aivar Teppo (2002)
Tuulelõõtsutajad (2006) – ansambel Tuulelõõtsutajad
Lõõtspill naljatab (2007)
Veidi enam kui rahvalik (2009)
Inseneride Meeskoor ja Tuulelõõtsutajad (2014) – ansambel Tuulelõõtsutajad ja Inseneride Meeskoor
Maasikille (2015) – ansambel Rüüt
Kadakad (2017) – ansambel Rüüt
Pikk lugu (2018)
Päkarauakannel (2019)
Arvo Pärt. Ukuaru valss (2020)
Elumere lained (2021) – ansambel Tuulelõõtsutajad, 20. tegutsemisaastat tähistav plaat

Tunnustus
2001 Teppo tüüpi lõõtspillide võistumängimise noorte vanuseklassi I koht ning 2003, 2004, 2005, 2006 ning 2007 Teppo tüüpi lõõtspillide võistumängumise "ässade" klassi I koht. Kolmekordne ässade klassi võitja pälvib lõõtsakuninga tiitli, selle tiitliga on pärjatud ka Juhan Uppin.
2014 Eesti Kultuurkapitali rahvakultuuri sihtkapitali aastapreemia (koos Pille Karrase, Kristel Laasi, Jaanus Põlderi, Heino Tartese ja Enrik Vislaga; eriilmelise ja õnnestunud rahvamuusika suurpeo „Pillipidu“ eest)
2017 Eesti Kultuurkapitali rahvakultuuri sihtkapitali aastapreemia (rahvamuusika aastapreemia rahvamuusikapeo loomingulisele juhile)
2018 Vabariigi Pillimees (9. novembril 2018 selgus Viljandis, Pärimusmuusika Aidas ajaloo esimene Vabariigi Pillimees)
2019 Eesti Kultuurkapitali rahvakultuuri sihtkapitali aastapreemia (rahvamuusika aastapreemia rahvamuusikapeo loomingulise juhtimise eest ning pärimusmuusika väärtustamise ja edendamise eest nii ees- kui tagalaval)

Isiklikku 
Juhan Uppini isa on ettevõtja Jüri Uppin ning tema õde on tantsija ja koreograaf Maria Uppin-Sarv.

Viited

Eesti rahvamuusikud
Sündinud 1984